Helle Thomsen skal fremover være cheftræner i den franske håndboldklub Nantes. Det oplyser præsidenten, Yoann Choin-Joubert, på klubbens hjemmeside . Dermed er den 51-årige danske håndboldtræner blevet forfremmet fra sin rolle som assistenttræner i den vestfranske klub. Forfremmelsen til cheftræner er sket hurtigt, da Helle Thomsen begyndte i den franske håndboldklub 3. januar i år. Det skete efter et ophold i den tyrkiske håndboldklub Kastamonu, som Helle Thomsen stod i spidsen for i 25 kampe, men hvor hun fik ophævet sin kontrakt i marts 2021. Fiasko i Europaen League Tirsdag blev cheftræner Guillame Saurina afskediget efter en række skuffende resultater for den ambitiøse franske håndboldklub. Holdet ligger aktuelt på en fjerdeplads i den bedste franske håndboldrække for kvinder med hele 6 nederlag i 16 kampe. Men dråben, der fik bægret til at flyde over, var søndagens skuffende nederlag på hjemmebane på 27-28 til polske MKS Zaglebie Lubin. Fiaskoen betød, at Nantes endte på 3.pladsen i gruppe B og dermed ikke gik videre til forårets kvartfinaler i EHF European League. Nantes er ellers forsvarende mester, efter klubben vandt sin første store europæiske titel tilbage i maj 2021, hvor holdet kunne løfte trofæet. Den nu tidligere cheftræner får rosende med på vejen af klubpræsident Yoann Choin-Joubert. - Guillame Saurina har bidraget til holdets og klubbens fremgang. Vi vil altid huske på, at han vandt den første store titel i klubbens historie. Jeg takker ham for indsatsen, lyder det. Nantes har store sportslige ambitioner, og klubben ønsker ifølge klubpræsidenten at deltage i Champions League inden 2024. Helle Thomsen kan se fem til at skulle stå i spidsen for Nantes for første gang som cheftræner, når klubben lørdag 26. februar møder Plan-de-Cuques på hjemmebane i den franske liga. Thomsens flotte cv Helle Thomsen kan fremvise et fornemt håndbold-cv. Hun har vundet to danske mesterskaber og tre pokaltitler med FC Midtjylland i perioden fra 2012 til 2016, hvor hun var cheftræner i klubben. Den 51-årige håndboldtræner har også stået i spidsen for norske Molde og den rumænske storklub CSM București, og desuden hun har været både svensk og hollandsk landstræner. Med Sverige vandt hun EM-sølv i 2014, men Helle Thomsen kan også fremvise tre medaljer fra EM og VM med Holland. EM-sølv i 2016, EM-bronze i 2018 og en VM-bronze fra 2017. Det fremgår ikke, hvor lang kontrakten med Nantes er. TV 2 SPORT forsøger at få en kommentar fra Helle Thomsen til forfremmelsen.

Opsummering:
Helle Thomsen kom til franske Nantes i begyndelsen af 2022 i en rolle som assistenttræner.